Meddelelse fra Kommissionen i henhold til artikel 4, stk. 1, litra a), i Rådets forordning (EØF) nr. 2408/92

Irland ændrer forpligtelse til offentlig tjeneste for så vidt angår ruteflyvning mellem Dublin og Galway

(2002/C 66/05)

(EØS-relevant tekst)

1. Irland har besluttet at ændre forpligtelsen til offentlig tjeneste, som er offentliggjort i De Europæiske Fællesskabers Tidende C 265 af 15. september 2000 (som ændret ved berigtigelsen offentliggjort i EFT C 276 af 28. september 2000) i henhold til artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet, for så vidt angår ruten Dublin-Galway-Dublin med virkning fra den 22. juli 2002.

2. Forpligtelsen til offentlig tjeneste omfatter følgende

2.1. Minimalt antal flyvninger og passagersædekapacitet

a) Ruten skal beflyves med mindst 28 returflyvninger om ugen:

i) Hver mandag, onsdag og fredag skal ruten beflyves med mindst fem returflyvninger om dagen.

ii) Hver tirsdag og torsdag skal ruten beflyves med mindst fire returflyvninger om dagen.

iii) Hver weekend, dvs. både lørdag og søndag, skal ruten beflyves med mindst fem returflyvninger jævnt fordelt over de to dage.

b) Der skal være mindst 1050 pladser til rådighed om ugen hver vej til og fra Galway/Dublin (dvs. mindst 2100 pladser i alt).

i) Der skal være mindst 150 pladser til rådighed hver vej til og fra Galway/Dublin (dvs. mindst 300 pladser i alt), hver dag fra mandag til og med fredag.

ii) Hver weekend, dvs. både lørdag og søndag, skal der være mindst 250 pladser til rådighed hver vej til og fra Galway/Dublin jævnt fordelt over de to dage (dvs. mindst 500 pladser i begge retninger jævnt fordelt over de to dage).

Ovennævnte krav gælder året rundt hvert år.

2.2. Flytype

a) Flyvningen skal foretages med fly med trykkabine og en minimumskapacitet på 30 pladser.

b) Luftfartsselskaberne gøres opmærksom på de tekniske og driftsmæssige betingelser, der gælder for lufthavnene. Yderligere oplysninger fås hos Airports Division, Department of Public Enterprise, 44 Kildare Street, Dublin 2, Ken Gorman, tlf. (353-1) 604 16 18, fax (353-1) 604 16 81, e-post: kengorman@dpe.ie.

2.3. Fartplan

I seks ugentlige dage, dvs. mandag til og med lørdag, skal fartplanen omfatte en flyvning tidligt om morgenen fra Galway til Dublin og en flyvning sent om aftenen fra Dublin til Galway, så passagerer på forretningsrejse kan foretage en returflyvning på en dag. Dette krav gælder året rundt hvert år.

2.4. Billetpriser

a) Der kan fastsættes forskellige priser på følgende betingelser:

i) Der tilbydes højst 40 % af sædekapaciteten hver dag hver vej til og fra Galway/Dublin til en maksimal returpris på 123 EUR.

ii) Mindst 40 % af sædekapaciteten pr. dag hver vej til og fra Galway/Dublin tilbydes til en returpris på højst 110 EUR.

iii) For de resterende pladser, der dagligt som minimum skal være til rådighed hver vej, er der ingen restriktioner mht. billetprisen.

b) Luftfartsselskabet, som underkastes den offentlige forsyningspligt, skal indgå interlining-aftaler vedrørende den rute, der er underkastet forpligtelse til offentlig tjeneste, med mindst to andre luftfartsselskaber, som beflyver ruter fra Dublin lufthavn til Det Forenede Kongerige og destinationer på kontinentet. De aftaler, som ligger til grund for sådanne interlining-aftaler, skal indgås på samme eller tilsvarende betingelser, og de bør følge pro rata-systemet i henhold til internationale bestemmelser, hvad angår billetprisen på ruten. Luftfartsselskabet, som underkastes den offentlige forsyningspligt, skal også indgå interlining-aftaler med andre interesserede luftfartsselskaber, som beflyver ruter fra Dublin lufthavn, på samme eller tilsvarende betingelser.

c) De maksimale billetpriser, der henvises til i ovennævnte afsnit a), nr. i) og ii), kan hæves én gang om året efter forudgående tilladelse fra ministeren for offentlig virksomhed, hvis der sker en unormal og uforudseelig forøgelse af omkostningerne i forbindelse med rutens drift, som luftfartsselskabet ikke er ansvarligt for. De(n) nye billetpris(er) meddeles luftfartsselskabet på ruten og træder først i kraft, når den er meddelt til Europa-Kommissionen og offentliggjort i De Europæiske Fællesskabers Tidende.

2.5. Reservationssystem

Pladsreservering skal administreres ved hjælp af mindst ét edb-reservationssystem.

2.6. Driftens kontinuitet

a) Undtagen i tilfælde af force majeure må antallet af aflyste flyvninger, som direkte skyldes luftfartsselskabet, ikke overstige 2 % af det krævede minimum af flyvninger om året.

b) Luftfartsselskabet kan kun afbryde driften af ruten med et varsel på mindst seks måneder.